Keywords

Summary



Keywords

1. Euroopa Kohus – Korraldamine – Kohtuasjade määramine suurkojale – Eelotsusemenetluses esitatud taotlus määrata kohtuasi Euroopa Kohtu suurkojale

(Euroopa Kohtu kodukord, artikli 60 lõige 3)

2. Kohtumenetlus – Suuline menetlus – Menetluse taasavamine – Tingimused

(Euroopa Kohtu kodukord, artikkel 83)

3. Eelotsuse küsimused – Euroopa Kohtu pädevus – Piirid – Ilmselgelt asjakohatud küsimused ja oletuslikud küsimused, mis on esitatud kontekstis, mis välistab tarviliku vastuse – Küsimused, mis ei ole põhikohtuasja esemega seotud

(ELTL artikkel 267)

4. Sotsiaalpoliitika – Mees- ja naistöötajad – Võrdne tasustamine – Töötasu – Mõiste – Ametnikele töösuhte tõttu makstavate vanaduspensionide süsteem – Hõlmamine

(EÜ artikkel 141)

5. Sotsiaalpoliitika – Mees- ja naistöötajad – Võrdne tasustamine – Kaudselt diskrimineeriv siseriiklik meede – Vanaduspensioni arvutamise eesmärgil staažilisa määramine, tingimusel et kutsetegevus on olnud kaheks kuuks katkestatud – Lubatavus – Tingimused – Õiguspärase sotsiaalpoliitika eesmärgiga õigustamine – Proportsionaalsus – Siseriikliku kohtu hinnang

(EÜ artikkel 141)

6. Sotsiaalpoliitika – Mees- ja naistöötajad – Võrdne tasustamine – Kaudselt diskrimineeriv siseriiklik meede – Kohe pensioni saamise võimalusega ennetähtaegselt pensionile jäämise süsteem – Lubatavus – Tingimused – Õiguspärase sotsiaalpoliitika eesmärgiga õigustamine – Proportsionaalsus – Siseriikliku kohtu hinnang

(EÜ artikkel 141)

7. Sotsiaalpoliitika – Mees- ja naistöötajad – Võrdne tasustamine – Kaudselt diskrimineeriv siseriiklik meede – Siseriiklik süsteem, mis võimaldab asjaomastel töötajatel jääda ennetähtaegselt pensionile koos võimalusega saada kohe pensioni ja maksta neile pensionilisa staaži eest – Õigustamine vajadusega abistada alaesindatud sugu tööalase karjääri jooksul – Puudumine

(EÜ artikli 141 lõige 4)

Summary

1. Kuigi ükski Euroopa Liidu Kohtu põhikirja säte ega Euroopa Kohtu kodukorra säte ei näe ette kohtuasja suurkojale määramise taotluse esitamist eelotsusemenetluses, võib vastavalt kodukorra artikli 60 lõikele 3 kohtukoosseis, kellele kohtuasi on määratud, igas menetlusstaadiumis paluda Euroopa Kohtul määrata asi läbivaatamiseks suuremale kohtukoosseisule, kuid see on meede, mille üle võib kohtukoosseis, kellele kohtuasi on määratud, põhimõtteliselt ise omal algatusel vabalt otsustada.

(vt punktid 19 ja 20)

2. Vt otsuse tekst.

(vt punkt 22)

3. Vt otsuse tekst.

(vt punktid 30 ja 31)

4. Vt otsuse tekst.

(vt punkt 39)

5. EÜ artiklit 141 tuleb tõlgendada nii, et kui pensionilisa süsteemi ei saa õigustada objektiivsete faktoritega, mis ei ole seotud soolise diskrimineerimisega, näiteks õiguspärase sotsiaalpoliitika eesmärgiga, ja kui see ei ole taotletud eesmärgi saavutamiseks sobiv ja vajalik – mis eeldab seda, et see vastab tõepoolest huvile taotletav eesmärk saavutada ning seda rakendatakse järjekindlalt ja süstemaatiliselt – toob lapsele pühendumiseks kutsetegevuse katkestamist vähemalt kahe järjestikuse kuu jooksul eeldav pensionilisa süsteem tasustamise alal kaasa nais- ja meestöötajate vahelise kaudse diskrimineerimise, mis on vastuolus selle artikliga.

Kaheks kuuks kutsetegevuse katkestamise tingimus, mis on sellises süsteemis pensionilisa saamise eelduseks, näib küll ametnike soo suhtes neutraalne, kuid sellele vastab oluliselt väiksem protsent meesametnikke kui naisametnikke.

Soov heastada halvemusi tööalases karjääris kõigile töötajatele, nii naistele kui ka meestele, kes on mingiks ajaks karjääri katkestanud, et pühenduda oma lastele, on õiguspärane sotsiaalpoliitika eesmärk.

Siiski on siseriikliku kohtu ülesanne kontrollida – võttes seejuures arvesse Euroopa Kohtu antud juhiseid, mis võimaldavad tal asja lahendada –, kas kõne all olev siseriiklik süsteem vastab tõepoolest huvile see eesmärk saavutada ja kas seda rakendatakse eesmärgi osas järjekindlalt ja süstemaatiliselt.

(vt punktid 51, 56, 58, 64–73, 78 ja 79 ning resolutsiooni punkt 1)

6. EÜ artiklit 141 tuleb tõlgendada nii, et kui pensionile jäämise süsteemi ei saa õigustada objektiivsete faktoritega, mis ei ole seotud soolise diskrimineerimisega, näiteks õiguspärase sotsiaalpoliitika eesmärgiga, ja kui see ei ole taotletud eesmärgi saavutamiseks sobiv ja vajalik – mis eeldab vastamist huvile taotletav eesmärk saavutada ning järjekindlat ja süstemaatilist rakendamist –, toob niisugune kohe pensioni saamise võimalusega ennetähtaegselt pensionile jäämise süsteem, kus kolme lapsega või üle ühe aasta vanuse 80‑protsendilise või suurema puudega lapsega ametnikul on õigus jääda ennetähtaegselt pensionile, tingimusel et ta suudab iga lapse osas tõendada, et tema tegevus on olnud katkestatud vähemalt kaks järjestikust kuud, tasustamise alal kaasa nais- ja meestöötajate vahelise kaudse diskrimineerimise, mis on vastuolus selle artikliga.

Kuigi need sätted näivad asjaomaste ametnike soo suhtes neutraalsed, viivad kõne all oleva eelise andmise tingimused antud juhul selleni, et kõnesoleva eelise saab palju suurem protsent naisi kui mehi.

Seetõttu on siseriikliku kohtu ülesanne kontrollida – võttes seejuures arvesse Euroopa Kohtu antud juhiseid, mis võimaldavad tal asja lahendada –, kas kõne all olev siseriiklik süsteem vastab tõepoolest huvile saavutada väidetav õiguspärane sotsiaalpoliitika eesmärk ja kas seda rakendatakse eesmärgi osas järjekindlalt ja süstemaatiliselt.

(vt punktid 86, 89–96, 98 ja resolutsiooni punkt 2)

7. EÜ artikli 141 lõiget 4 tuleb tõlgendada nii, et selles sättes ette nähtud meetmete hulka ei kuulu niisugused siseriiklikud meetmed, mis piirduvad sellega, et võimaldavad asjaomastel töötajatel jääda ennetähtaegselt pensionile koos võimalusega saada kohe pensioni, ja sellega, et neile makstakse pensionileminekul pensionilisa staaži eest, kuid ei heasta probleeme, mis neil võivad esineda tööalase karjääri jooksul.

(vt punkt 103 ja resolutsiooni punkt 3)